Meddelelse om indledning af en fornyet undersøgelse (på grund af foranstaltningers ophør) af antidumpingforanstaltningerne vedrørende importen af cumarin med oprindelse i Folkerepublikken Kina

(2001/C 104/03)

Efter offentliggørelsen af en meddelelse om indledning af det forestående ophør(1) af antidumpingforanstaltningerne vedrørende importen af cumarin med oprindelse i Folkerepublikken Kina (i det følgende benævnt "Kina" eller "det berørte land") modtog Kommissionen en anmodning om en fornyet undersøgelse i henhold til artikel 11, stk. 2, i Rådets forordning (EF) nr. 384/96(2), senest ændret ved Rådets forordning (EF) nr. 2238/2000(3) (i det følgende benævnt "grundforordningen").

1. Anmodning om fornyet undersøgelse

Anmodningen blev indgivet den 4. januar 2001 af CEFIC (European Chemical Industry Council) (i det følgende benævnt "den anmodende part") på vegne af den eneste producent i Fællesskabet, der tegner sig for hele produktionen af cumarin i Fællesskabet.

2. Vare

Den vare, der er omfattet af den fornyede undersøgelse, er cumarin med oprindelse i Kina (i det følgende benævnt "den pågældende vare"), som i øjeblikket tariferes under KN-kode ex 2932 21 00 (Taric-kode 2932 21 00 10). Denne KN-kode angives blot til orientering.

3. Eksisterende foranstaltninger

De gældende foranstaltninger for den pågældende vare er en endelig antidumpingtold, der indførtes ved Rådets forordning (EF) nr. 600/96 af 25. marts 1996(4).

4. Begrundelse for en fornyet undersøgelse

Anmodningen er indgivet, da foranstaltningernes ophør sandsynligvis vil medføre, at der fortsat eller på ny vil forekomme dumping og blive forvoldt EF-erhvervsgrenen skade.

Den anmodende part hævder, at eksporten fra Kina til Fællesskabet fortsat foregår til priser med betydelige dumpingmargener.

På baggrund af artikel 2, stk. 7, i grundforordningen fastsatte den anmodende part den normale værdi for Kina på grundlag af prisen i et analogt land med markedsøkonomi som omhandlet i punkt 5.1, litra c), i denne meddelelse. Påstanden om, at der fortsat finder dumping sted, er baseret på en sammenligning af den normale værdi, fastsat som nævnt i foregående punktum, og prisen for den pågældende vare ved salg til eksport til Fællesskabet.

På dette grundlag er den beregnede dumpingmargen betydelig.

Med hensyn til spørgsmålet om fornyet dumping hævdes det, at eksporten til andre tredjelande som USA (hvor der gælder antidumpingforanstaltninger) og Indien foregår til dumpingpriser.

Den anmodende part hævder endvidere, at det er sandsynligt, at der vil forekomme skadelig dumping. Der fremlægges beviser for, at det nuværende importniveau for den pågældende vare sandsynligvis vil stige som følge af uudnyttet kapacitet i det berørte land, hvis foranstaltningerne bortfalder.

Det er også sandsynligt, at der vil ske en stigning i importen af den pågældende vare, fordi der gælder foranstaltninger på andre traditionelle markeder end EF (f.eks. USA), og der findes veletablerede distributionskanaler for den kinesiske vare i Fællesskabet. Alt dette kan føre til, at den kinesiske eksport bliver omdirigeret til Fællesskabet.

Den anmodende part hævder desuden, at skade fortrinsvis afhjælpes med foranstaltninger, og at en genoptagelse af en omfattende import af varer til dumpingpriser fra det berørte land sandsynligvis vil betyde, at der igen vil blive forvoldt EF-erhvervsgrenen skade.

Det hævdes, at importen fra Kina efter al sandsynlighed vil blive foretaget til lavere priser end EF-erhvervsgrenens, og at erhvervsgrenen derfor vil lide skade i form af tab af markedsandele, pristryk og fald i rentabiliteten, hvis foranstaltningerne bortfalder.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at begrunde indledningen af en fornyet undersøgelse på grund af foranstaltningers ophør, og iværksætter hermed en undersøgelse i overensstemmelse med artikel 11, stk. 2, i grundforordningen.

5.1. Procedure for fastsættelse af sandsynligheden for dumping og skade

Ved undersøgelsen vil det blive fastslået, om der er sandsynlighed for, at foranstaltningernes ophør vil føre til fortsat eller fornyet dumping og skade.

a) Spørgeskemaer

Med henblik på at indhente de oplysninger, som Kommissionen anser for nødvendige til sin undersøgelse, sender den spørgeskemaer til EF-erhvervsgrenen og alle producentsammenslutninger i Fællesskabet, eksportørerne/producenterne i Kina, alle sammenslutninger af eksportører/producenter, importørerne, alle importørsammenslutninger, der er nævnt i anmodningen, eller som samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, samt til myndighederne i det berørte eksportland.

Under alle omstændigheder bør alle parter omgående kontakte Kommissionen pr. fax for at få fastslået, om de er opført i anmodningen, og for om nødvendigt at anmode om et spørgeskema inden for den frist, der er fastsat i punkt 6, litra a), nr. i), da den frist, der er fastsat i punkt 6, litra a), nr. ii), i denne meddelelse, gælder for alle interesserede parter.

b) Indhentning af oplysninger samt høringer

Alle interesserede parter anmodes om at tilkendegive deres synspunkter, indgive andre oplysninger end besvarelser af spørgeskemaet og fremlægge dokumentation herfor. Sådanne oplysninger og dokumentation skal være Kommissionen i hænde inden for den frist, der er fastsat i punkt 6, litra a), nr. ii), i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. En sådan anmodning skal indgives inden for den frist, der er fastsat i punkt 6, litra a), nr. iii), i denne meddelelse.

c) Udvælgelse af et tredjeland med markedsøkonomi

I de tidligere undersøgelser blev USA anvendt som et passende tredjeland med markedsøkonomi med henblik på fastsættelse af den normale værdi for Kina. Kommissionen påtænker at anvende USA igen til dette formål. Interesserede parter opfordres til at fremsætte bemærkninger til dette valg inden for den særlige frist, der er fastsat i punkt 6, litra b), i denne meddelelse.

5.2. Procedure for vurdering af Fællesskabets interesser

Der vil i overensstemmelse med artikel 21 i grundforordningen blive truffet beslutning om, hvorvidt det er i Fællesskabets interesse at opretholde eller ophæve antidumpingforanstaltningerne, hvis det bekræftes, at der er sandsynlighed for fortsat dumping og skade. Derfor kan EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer give sig til kende og indgive oplysninger til Kommissionen inden for den frist, der er fastsat i punkt 6, litra b), nr. ii), i denne meddelelse, forudsat at de kan godtgøre, at der er en objektiv forbindelse mellem deres aktiviteter og den pågældende vare. Det skal bemærkes, at der kun tages hensyn til oplysninger, der indgives i henhold til artikel 21, hvis de er behørigt dokumenterede ved indgivelsen.

6. Frister

a) Generel frist

i) For parter, der anmoder om et spørgeskema

Alle interesserede parter, som ikke samarbejdede i forbindelse med den undersøgelse, der førte til de foranstaltninger, der er omfattet af denne undersøgelse, bør hurtigst muligt og senest 15 dage efter offentliggørelsen af denne meddelelse i De Europæiske Fællesskabers Tidende anmode om et spørgeskema.

ii) For parter, der giver sig til kende og indgiver besvarelser af spørgeskemaet og andre oplysninger

Alle interesserede parter skal, hvis der i undersøgelsen skal tages hensyn til deres bemærkninger, give sig til kende over for Kommissionen, fremføre deres synspunkter og indgive besvarelse af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist med hensyn til udvælgelse af et tredjeland med markedsøkonomi

Parter i undersøgelsen kan ønske at fremsætte bemærkninger til valget af USA, der som nævnt i punkt 5.1, litra c), i denne meddelelse påtænkes anvendt som tredjeland med markedsøkonomi med henblik på fastsættelse af den normale værdi for Kina. Sådanne bemærkninger skal være Kommissionen i hænde inden for en frist på ti dage fra datoen for offentliggørelsen af denne meddelelse i De Europæiske Fællesskabers Tidende.

7. Skriftlige redegørelser, besvarelser af spørgeskemaet og korrespondance

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-adresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV - 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: COMEU B 21877

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for fristerne eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger.

Konstateres det, at en interesseret part har indgivet urigtige eller vildledende oplysninger, tages der ikke hensyn til sådanne oplysninger, og der kan gøres brug af de foreliggende faktiske oplysninger.

(1) EFT C 271 af 22.9.2000, s. 3.

(2) EFT L 56 af 6.3.1996, s. 1.

(3) EFT L 257 af 11.10.2000, s. 2.

(4) EFT L 86 af 4.4.1996, s. 1.